សំឞ៊ុត យ៉ាគ់ ប៉ូល ឡើ ខៀន ឈូន ពយ៉ៃ ហឹ
យ៉ាគ់ ទីតុះ
ពន់តើម ព្រចួត ប្រម៉ាង
យ៉ាគ់ ទីតុះ ឡើ សុនសាត ឝ៉្រិក (ឝ៉ាឡាទី ២.៣) ឡើ ចាប់ មឹង គ្រែដៃ យែស៊ូ គ្រិះ។ ណគ នែ បូវ យ៉ាគ់ ប៉ូល ឡើ បើម កាន ពហាយ កាន គ្រែដៃ យែស៊ូ គ្រិះ អរែង ប៊ឹង ណគ ទឺ។ ពន់ឋើម យ៉ាគ់ ប៉ូល ឡើ ប៉្រៃ យ៉ាគ់ ទីតុះ ដក់ ហឹ មួង កូរិនថុះ អាំ លំឈ្រែក លៀន ឋង់វ៉ាយ ឈូន ដើ មែ ម៉ើ ចាប់ គ្រែដៃ យែស៊ូ ហឹ មួង យែរូសាឡឹម (២ កូរិនថុះ ៨.៦, ១៦-២៤)។
ប៊ឹង យ៉ាគ់ ប៉ូល ឡើ ដក់ ហឹ ចូន គ្រែត យ៉ាគ់ ទីតុះ ឡើ ដក់ អរែង ប៉ូរ ពហាយ កាន ចាគ់ តើម ប៊ឹង គ្រែដៃ។ អន់នួរ យ៉ាគ់ ប៉ូល ឡើ វីះ តើម ចូន គ្រែត ឡើ ថាន់ យ៉ាគ់ ទីតុះ ប៉្រៃ លំចាត់ ជែង ក្រំ ឆនុំ ណគ់ ម៉ើ ចាប់ ហន់ដើម ដើម លំពឌឹក មែ តង់កង់ ក្រាគ់ ត្រំ ក្រំ ឆនុំ (១.៥-៩)។ អ៊ែ តគ់ ឡើ វីះ ឡើយ ឡើ ខៀន សំឞ៊ុត នែ ពនិះ យ៉ាគ់ ទីតុះ កាន ណគ ឡើ ថាន់ ពន់ឋើម។ យ៉ាគ់ ប៉ូល ឡើ ណោះ រៀន លំប៊ិច បនឹះ ឝ៉ិះ ង៉ឹល មន់តវ៉ឹល មែ ម៉ើ ចាប់ គ្រែដៃ យែស៊ូ (១.១០-១៤)ដើម ឡើ ប៊ិច អំម៉ឹះ មែ តង់កង់ ក្រាគ់ ពង់ឝឹង ទឹង ក្រំ ឆនុំ (១.៥)ដើម ឡើ ណោះ រៀន មែ ម៉ើ ចាប់ គ្រែដៃ យែស៊ូ ម៉ើ តាក់ អំម៉ឹះ ខណើយ តៃ ចាគ់ មែ (១.១២-១៦)។
ណគ់ កាន ខាៗ
ទឹង សំឞ៊ុត នែ យ៉ាគ់ ប៉ូល ឡើ ពនិះ យ៉ាគ់ ទីតុះ កាន មែ ម៉ើ ពង់ឝឹង ក្រំ ឆនុំ តង មន់ប៊ិច ចនិះ ប៉ាគ់ ង៉ាយ អាំ លំឃឺ ទឹង កាន ង៉ាន មែ (១.៥-៩)ដើម កាន ព្រតូវ ច្រូវ មែ តង់កង់ ម៉ិ យូ មែ កឡ ដនឹក ហន់ដើម ដើម មែ ក៝ត អាំ មន់ប៊ិច ចនិះ ត្រៗ (២.១-១០)។ ដើម ឡើ ព្រតូវ យ៉ាគ់ ទីតុះ កាន គូ គូម ត្រឌីវ មែ ម៉ើ ចាប់ គ្រែដៃ យែស៊ូ អាំ មន់ណោះ ហំពែម រែម រ៉គ់ ញ៉ង អាំ ព្រសិញ ត្រម៉ាង ត្រក្លះ ត្រក្លាយ (៣.១-១១)
កាន ប៉ិន អង់កឹលៗ ទឹង ពឹម យ៉ាគ់ ទីតុះ
កាន ពន់តើម ប្រម៉ាង (១.១-៤)
មែ ពង់ឝឹង ក្រំ ឆនុំ តង មន់ប៊ិច ចនិះ ប៉ាគ់ ង៉ាយ (១.៥-៩)
កាន មែ សុនសាត យូដា ម៉ើ ចាប់ មឹង គ្រែដៃ គ្រិះ យែស៊ូ ណគ់ ម៉ើ តបូត តវ៉ឹល បូវ ចាប់ គ្រែដៃ យែស៊ូ (១.១០-១៦)
កាន ព្រតូវ មែ តង់កង់ ម៉ិ យូ មែ កឡ ដនឹក ហន់ដើម ដើម មែ ក៝ត (២.១-១៥)
កាន ព្រតូវ មែ ម៉ើ ចាប់ គ្រែដៃ ប៉ាគ់ ង៉ាយ លំត្រ មន់គូ គូម (៣.១-១១)
កាន ថាន់ តគ់ ព្រឡូចៗ (៣.១២-១៥)
១
យ៉ាគ់ ប៉ូល ឡើ តង៉ា ឡា យ៉ាគ់ ទីតុះ
១ អៃ នែ ប៉ូល អបើម ឞយ គ្រែដៃ ដើម អបើម កឡា ពចាំ កាន គ្រែដៃ យែស៊ូ គ្រិះ។ គ្រែដៃ ឡើ ប៉្រៃ អំប៉ូរ ណគ់ បនឹះ ណគ ឡើ រ៉ើះ អាំ មន់ចាប់ មឹង គ្រែដៃ យែស៊ូ ដើម អាំ មន់ហង់ឝ៉ាវ ហឡាក់ កាន ដាវ។ កាន ដាវ អ៊ែ ឡើយ ឡើ បើម អាំ មែ មន់ណោះ បើម ត្រួយ ប្រម៉ើត គ្រែដៃ។ ២ អ៊ែ មន់មឹង រង់ហៀវ មន់ដូវ កាន ញិវ ឡូច អន់សច ណគ់ គ្រែដៃ ឡើ ខណាត អន់នួរ តៃ ដាន់ កើត ឡាង ប្រិះ ឡាង គ្រែ អំម៉ឹះ គ្រែដៃ តៃ ឡើ វ៉ក អ៊ឺម។ ៣ តគ់ ឡើ ប៊ឹះ តង៉ៃ គ្រែដៃ ឡើ ខណាត អ៊ែ ឡើ ពណោះ ប្រម៉ាង ណគ ដើ បនឹះ។ ឡើ ហអ៊ឹន មឹង ដើ អៃ អំពហាយ ប្រម៉ាង ណគ នែ តាម ប៉ាគ់ ពន់ដ្រៃ គ្រែដៃ ឡើ កឡា ហវ៉ាត់ ង៉ាយ។
៤ ទីតុះ អើយ អពយ៉ៃ ឈូន សំឞ៊ុត នែ ដើ ហៃ ហបើម ប៉ាគ់ កួន អៃ ម៉ាត់ ម៉ាត យ៉ាក់ ហចាប់ មឹង គ្រែដៃ យែស៊ូ ប៉ាគ់ ដើ អៃ ទឺ។ ឡា គ្រែដៃ បើគ ដើម គ្រែដៃ គ្រិះ យែស៊ូ ឡើ កឡា ហវ៉ាត់ ង៉ាយ លំអាំ កាន ចាគ់ ដើ ហៃ ដើម លំអាំ កាន ឆនឹម ហន់ណាំង ដិ ដើ ហៃ។
កាន ង៉ាន យ៉ាគ់ ទីតុះ លំត្រ បើម ហឹ ចូន គ្រែត
៥ អៃ អតាក់ ហៃ ហឹ ចូន គ្រែត បក់ ហំបើម ពលែវ កាន ង៉ាន ណគ់ តៃ ឡើ លែក អំម៉ឹះ អាំ ចាគ់ៗ ត្រៗ ដើម ហន់រ៉ើះ ពឌឹក មែ តង់កង់ ក្រាគ់ ក្រំ ឆនុំ ត្រំ មួង ប៉ាគ់ អៃ អថាន់ អ៊ែ ឡើយ ៦ ហន់ត្រ ចក់ បឹ អង់ង៉ាយ ញឹះ តៃ ឡើ បើម យូច ឡើ ទឹង ត្រ ដើ ទ្រី កួន ណគ ម៉ើ ចាប់ មឹង គ្រែដៃ យែស៊ូ ប៉ាគ់ទឺ ដើម តៃ ប៊ិច មែ ង៉ាយ អ៊ឺម មន់ចំ រៀន កួន ណគ អ៊ែ ម៉ើ អរ៉ឹក អរ៉ើវ តៃ ចាប់ ម៉ាង។ ៧ យ៉ាក់ មែ កឡា ពង់ឝឹង ទឹង ក្រំ ឆនុំ ម៉ើ ឝ្លាំង ឞន យូច ត្រ ទឹង កាន គ្រែដៃ ញ៉ន ពអ៊ែ ឡើយ មែ កឡា ពង់ឝឹង តង មន់បើម ចាគ់ ញឹះ តៃ យូច ញ៉ង អាំ ឃូយ អុង ហឹត មាំ ញ៉ង ក្រហូ ញែត តវែ ញ៉ង ហឹត ព្រសិញ ប្រណឹត ប្រនឹម លឺ ដាំង លៀន តាម ទ្រូង យូច។ ៨ ហាក់ ណគ់ ខាក់ៗ ណគ លំត្រ ណោះ ឡាប់ ឡង មែ តមួយ ម៉ើត ដើ កាន ចាគ់ ចនិះ ណោះ ឈិញ ឈីង កាន យូច ត្រ ចនិះ ចាគ់ ទឹង ត្រ ចាគ់ ស៊ីត ដើម ណោះ ពង់អឹត ចនិះ ៩ ដើម លន់ចាប់ អាំ ឝ៉្រឹតៗ ប្រម៉ាង ដាវ គ្រែដៃ ណគ់ ង៉ាយ ង៉ើ ពង់ហៀន បក់ លន់ដូវ ពញឹម ក្លើម ព្រតូវ ច្រូវ បូវ តាម ប៉ាគ់ កាន ពង់ហៀន ត្រៗ អ៊ែ ឡើយ ដើម លន់ណោះ ត្រណើវ ម៉ាង បូវ មែ ម៉ើ ព្រឆាន់ ដើ កាន ពង់ហៀន នែ។
១០ យ៉ាក់ ប៊ិច មែ ម៉ើ ចាប់ មឹង គ្រែដៃ គ្រិះ យែស៊ូ ទុត អើន ម៉ើ ប៊ិច ក្លើម ឝ៉ិះ ង៉ឹល ម៉ើ ចជែ តៃ ឌូរ ដះ ម៉ើ តបូត ពឝ៉ូ បូវ ណគ់ ខាក់ៗ បនឹះ ទឹង សុនសាត យូដា ម៉ើ ចាប់ គ្រែដៃ យែស៊ូ មូយ បូវ * ម៉ើ បើម ប៉ាគ់ អ៊ែ។ ១១ ហន់ត្រ តព្រឹង បូវ មែ អ៊ែ ញ៉ង អាំ មន់ពង់ហៀន យ៉ាវ កាន តៃ ឡើ ត្រ ពង់ហៀន ម៉ើ បើម អាំ ក្រាន បូវ ចនិះ មែ ម៉ើ អ៊ឹន ព្រឹះ ដើម មន់តាក់ កាន ចាប់ មឹង ដិ។ ម៉ើ បើម ពអ៊ែ យ៉ាក់ ម៉ើ ងុញ ដូវ លៀន តាម ទ្រូង តៃ ចាគ់។ ១២ ទឹង សុនសាត ចូន គ្រែត មែ កឡឹ ប៊ិច តង់កង់ មូយ រ៉ា ឡើ ម៉ាង ណោះ ចោះ ត្រ ឡើ រៀន៖ «បនឹះ ទឹង ចូន គ្រែត នែ វ៉ិះ ឌិវ ម៉ើ ណោះ ម៉ាង ពសូក វ៉ក ម៉ើ អរាំង ប៉ាគ់ ពត្រូវ ប៊្រី ម៉ើ ណោះ វ៉ិះ ឌិវ កយ៉ូវ ក្រហូ សូប ឆូប ឆាវ»។ ១៣ ណគ់ ប្រម៉ាង ឡើ ប៉ច អ៊ែ ឡើ ដាវ ម៉ាត់ ម៉ាត ឡើយ។ ប៉ាគ់ ពអ៊ែ ក្រាគ់ៗ ហន់គឹះ មែ បក់ មន់ចាប់ ឝ៉្រឹត កាន ត្រៗ អន់ណាវ ១៤ ញ៉ង អាំ យ៉ាវ មន់អ៊ឺក ចង់ហៀង ដើ បាត់ ម៉ាច់ ហំម៉ាច មែ សុនសាត យូដា ដើម ញ៉ង អាំ យ៉ាវ មន់អ៊ឺក ចង់ហៀង ដើ ពន់ដ្រៃ បនឹះ ណគ់ មែ ម៉ើ កាះ តាក់ កាន ដាវ គ្រែដៃ។ ១៥ ណគ់ មែ ម៉ើ ប៊ិច ចនិះ ចាគ់ ស៊ីត អង់ង៉ាយៗ ឡើ ចាគ់ លែក អិះ ប៉ាគ់ទឺ †។ អ៊ែ ណគ់ មែ ម៉ើ ប៊ិច ចនិះ តៃ ចាគ់ ស៊ីត ដើម តៃ ម៉ើ ចាប់ មឹង គ្រែដៃ យែស៊ូ អង់ង៉ាយៗ ឡើ ទិត កាន តៃ ចាគ់ ប៉ាគ់ទឺ យ៉ាក់ ខនឹត ចនិះ មែ ឡើ ចាគ់ អ៊ឺម ម៉ើ ណោះ យ៉ាវ ឃឹត ហឹ ត្រិច ងឺរ។ ១៦ មែ ម៉ើ ហាយ រៀន ម៉ើ ហង់ឝ៉ាវ ឡើយ គ្រែដៃ កនុង អ៊ែ តាម កាន ពនឹត បណើម មែ ម៉ើ ពដៃ រៀន ម៉ើ ហឝ៉ាវ អ៊ឺម គ្រែដៃ។ មែ អ៊ែ ឡើ ត្រ បើម ម៉ឹ ហំម៉ឹ ម៉ើ បនឹះ ចនិះ ឝ៉ិះ ញឹះ តៃ ម៉ើ ណោះ អ៊ឺម បើម កាន ចាគ់។
* ១:១០ បូវ មែ នែ ម៉ើ ងុញ ពង់ខំ លែក ដើ មែ ម៉ើ ចាប់ គ្រែដៃ យែស៊ូ អាំ មន់ចៀត ដម៉ូច ហំបក ត្រំ មែ កឡ។ † ១:១៥ ទឹង ខ នែ យ៉ាគ់ ប៉ូល ឡើ ម៉ាង កាន ចណា ញ៉ង ក្រាំង អង់ង៉ាយ អ៊ឺម។ អាន ១ ធីម៉ូធែ ៤.៣-៥។