៣
កាន បាត់ អាដាំ អំប្រា ទ្រី ណគ តៃ អំប្រា ចង់ហៀង ប្រម៉ាង គ្រែដៃ
១ ប៊ិះ នែ ឡើ ពត្រូវ ប៊ិច ផញ៉ា តបូត ជឺរ ពត្រូវ ប៊្រី អង់គែងៗ ណគ់ គ្រែដៃ ឡើ ណាគ់ អន់សច ឡើ ពឝ៉ើត។ អ៊ែ ឡើ ដក់ តង៉ា កទ្រី រៀន៖ «អើយ ណាង ពយ៉ិ ដាវ ឡះ គ្រែដៃ ឡើ កំប៊ែត សប្រា ចា លែក ដើ ប៉្លៃ ឡង ទឹង កនុង មឺរ នែ?»។ ២ កទ្រី ឡើ ត្រណើវ រៀន៖ «លែក ដើ ប៉្លៃ ទឹង មឺរ ណគ់ អន់នែ ញន់ចា ដូវ ៣ វ៉ិះ ឌិវ ប៉្លៃ ឡង មូយ តើម ទឹង កឌី មឺរ គ្រែដៃ ឡើ កំប៊ែត រៀន “ញ៉ង សប្រា ចា ញ៉ង សប្រា ពឹត ប៉្លៃ អន់នែ យ៉ឹ ប៉ាគ់ តៃ សប្រា លន់ចាប់ សប្រា លន់គែត”»។ ៤ ប៊ឹង អ៊ែ ប៊ិះ ឡើ ហាយ ដើ កទ្រី រៀន៖ «អ៊ឺម! សប្រា លន់គែត អឹ។ ៥ ហាក់ គ្រែដៃ ឡើ ណោះ រៀន ប៉ាគ់ តង៉ៃ ង៉ាយ សប្រា លន់ចា ប៉្លៃ ឡង នែ អ៊ែ ចនិះ សប្រា លំឝ៉ាល អ៊ែ សប្រា លំប៊ិច អ្រណោះ ប៉ាគ់ គ្រែដៃ ទឺ សប្រា លំហង់ឝ៉ាវ កាន យូច កាន ត្រ»។
៦ ហំប៊្រុះ ដើ អ៊ែ កទ្រី ឡើ ឝ្លាំង ហឹ តើម ឡង ឡើ តៃ ចាគ់ ដអ៊ី ហន់ដឹប ប៉្លៃ ណគ ហរ៉គ់ លំញឹម បើម ងុញ ចា អ៊ែ លំប៊ិច អ្រណោះ អ្រទីង ហ្រឡិច ហ្រឡាង។ អ៊ែ កទ្រី ឡើ ប៉ិះ ចា ប្រយ ប៉្លៃ ដើម ឡើ អាំ ដើ ក្ល ណគ ឡើ គូ ប៊ឹង ណគ ដិ អ៊ែ ក្ល ណគ ឡើ ចា ប៉ាគ់ ទឺ។ ៧ ហំប៊្រុះ ដអ៊ែ ចនិះ អំប្រា ឡើ ឝ៉ាល ប្រយ ដើម អំប្រា ណោះ ចាក់ អំប្រា គូ ហំប្រាតៗ។ អ៊ែ អំប្រា ប៉ិះ ហឡា កប៉ក់ ឝ៉្លិះ បើម ប្រវ៉ើន។
៨ តគ់ ឡើ អំប៊ឹ ទឹង កយឺវ ពឹក ហើប អង់ហើប អំប្រា ដុង គ្រែដៃ ឡើ ណាគ់ អន់សច ឡើ ដក់ ទឹង មឺរ អ៊ែ អំប្រា ដក់ ក្រាប់ កដក ចាក់ ប៊ឹង ឡង ទឹង មឺរ ញ៉ង អាំ គ្រែដៃ ឡើ ណាគ់ អន់សច លំតៃ អំប្រា។ ៩ គ្រែដៃ ឡើ ណាគ់ អន់សច ឡើ កឡូវ អាដាំ រៀន៖ «អើយ អាដាំ ហឹ ង៉ាយ ហគូ?»។ ១០ ណគ ឡើ ត្រណើវ រៀន៖ «អៃ អដុង ហៃ ហដក់ ទឹង មឺរ អឌូង ទុត ខាក់ យ៉ាក់ អគូ ហំប្រាតៗ អ៊ែ អក្រាប់»។ ១១ គ្រែដៃ ឡើ ណាគ់ អន់សច ឡើ តង៉ា រៀន៖ «មែ ង៉ាយ ម៉ើ ពហាយ ដើ ហៃ ហគូ ហំប្រាត? ហចា ប៉្លៃ ឡង ណគ់ អៃ អកំប៊ែត នែ កឋោះ?»។ ១២ អាដាំ ឡើ ត្រណើវ រៀន៖ «កទ្រី ណគ់ ហៃ ហអាំ ឡើ គូ ប៊ឹង អៃ ឡើយ ឡើ អាំ ប៉្លៃ ដើ អៃ អ៊ែ អចា»។ ១៣ គ្រែដៃ ឡើ ណាគ់ អន់សច ឡើ ម៉ាង ដើ កទ្រី រៀន៖ «ប៉ិ ឡើ ត្រ ហបើម ប៉ាគ់ នែ?»។ កទ្រី ឡើ ត្រណើវ រៀន៖ «យ៉ាក់ ប៊ិះ ឡើ តបូត អៃ អ៊ែ អចា ប៉្លៃ នែ»។
១៤ គ្រែដៃ ឡើ ណាគ់ អន់សច ឡើ ប្រាយ ប៊ិះ រៀន៖
«យ៉ាក់ ហៃ ហបើម ប៉ាគ់ នែ
លែក ទឹង កនុង ពត្រូវ ស៊្រុក ដើម ពត្រូវ ប៊្រី
វ៉ិះ ឌិវ ហៃ ឡើយ ហន់ត្រ ពន់ដ្រាយ អៃ។
អ៊ែ ហន់វ៉ារ ដើ គ្រឹក ដើម ហន់ចា ក្រលៀត ប្រិះ
ឆា ដើ គែត។
១៥ អៃ អំបើម អាំ ហៃ ដើម កទ្រី
ដើម កួន ចូវ ហៃ ដឹប កួន ចូវ កទ្រី
វន់ដ្រម៉ា ប្លះ វែ
កួន ចូវ កទ្រី លំឆាន់ ទូះ ហៃ
អ៊ែ ហៃ ហន់កាប់ កដើវ ឈឹង កួន ចូវ កទ្រី»។
១៦ គ្រែដៃ ឡើ ណាគ់ អន់សច ឡើ ម៉ាង ហឹ កទ្រី រៀន៖
«ប៊ឹង ហន់តមែវ ដើម ហន់អន់ឆិ
អៃ អំប៉្រៃ អាំ ហៃ ហន់ដុង ឈិ ដុ ធុក ញ៉ាក ប៉ាក ម៉ង តៃ ឋាំ។
ហាក់ ចនិះ ហៃ ណាគ់ ហន់តង កាន ក្ល ដឌែ។
អ៊ែ ដើ ក្ល ហៃ លំបើម កន់ដ្រាគ់ ពឺង ហៃ»។
១៧ ប៊្លី អ៊ែ គ្រែដៃ ឡើ ណាគ់ អន់សច ឡើ ម៉ាង ហឹ អាដាំ រៀន៖
«យ៉ាក់ ហចង់ហៀង ម៉ាង ទ្រី ហៃ
ហចា ប៉្លៃ ឡង ណគ់ អៃ អកំប៊ែត នែ
អ៊ែ ណគ់ ប្រិះ លំត្រ ពន់ដ្រាយ ញ៉ន ដើ ហៃ។
អ៊ែ ហន់ត្រ ចៀម ចាក់ បើម មឺរ ណា ចះ ប្រិះ អក ឡង ធុក ញ៉ាក ប៉ាក ម៉ង ត្រំ តង៉ៃ
ឆា ដើ គែត។
១៨ ណគ់ ប្រិះ លំហួន ម៉ាត់តូវ បាត់ ដើម ឆ្រឡា។
ហន់ត្រ បើម មឺរ ណា
អ៊ែ ហន់ចា ដណាំ ដណូយ ណគ់ ឡើ ហួន ទឹង មឺរ ហៃ *។
១៩ ហៃ ហន់ត្រ ដាំង ចា ចៀម ចាក់ តូវ សាវ បះ តះ កូះ ជុះ ផូរ តូរ ដុ
ឆា ដើ ប៊ឹះ តង៉ៃ ហន់វឹរ ប្រិះ ទឺ។
យ៉ាក់ អៃ អម៉ាន ហៃ ដើ ប្រិះ
អ៊ែ ហន់វឹរ ប្រិះ ទឺ អន់ណាវ»។
២០ អាដាំ ឡើ ជុ ម៉ាត់ ទ្រី ណគ រៀន “អ៊ែវ៉ា” យ៉ាក់ ណាង អ៊ែវ៉ា នែ ឡើយ មែគ បនឹះ លែក រ៉ា។ ២១ គ្រែដៃ ឡើ ណាគ់ អន់សច ឡើ ចក់ ហំបក ពត្រូវ ឡើ បើម ប្រវ៉ើន ហណក ដើ យ៉ាគ់ អាដាំ អំប្រា ទ្រី ណគ។ ២២ គ្រែដៃ ឡើ ណាគ់ អន់សច ឡើ ម៉ាង រៀន៖ «ណិះៗ នែ មែ បនឹះ ម៉ើ ហឝ៉ាវ កាន យូច ត្រ ប៉ាគ់ ដើ អៃ † ទឺ ឡើយ ប៉ាគ់ ពអ៊ែ តង អំកន់ឌឹង មែ ញ៉ង អាំ មន់ដក់ អវ៉ើន ប៉ិះ ប៉្លៃ តើម ឡង ឆ្រញិវ ឡឹះ អន់ណាវ កឡាគ់ មន់ចា ហន់ណូវ មន់ញិវ ឡូច អន់សច»។
២៣ ប៉ាគ់ ពអ៊ែ គ្រែដៃ ឡើ ណាគ់ អន់សច ឡើ តវីះ អំប្រា តើម ប៊ឹង មឺរ អ៊ែឌែន បក់ អាំ អំប្រា លំពពឹត បបើម ហឹ ប្រិះ ណគ់ គ្រែដៃ ឡើ ចក់ ម៉ាន អាដាំ អន់ឌូ។ ២៤ ប៊្លី ឡើ ពន់ឌ្រុះ អំប្រា តើម ប៊ឹង មឺរ អ៊ែឌែន លែវ ឡើយ គ្រែដៃ ឡើ ជុ ជែរូប៊ីន ‡ គូ ចាំ ញ៉ាម មឺរ តៃ ម៉ាត់ តង៉ៃ ឌឹក ដើម ប៊ិច តាវ អ៊ុញ ត្រវ៉ិល ប្លះ អ៊ែ កន់ឌឹង ទ្រូង តៃ អាំ បនឹះ មន់ដក់ មឹត ប៉ិះ ប៉្លៃ ឡង ឆ្រញិវ។
* ៣:១៨ មែ អន់នឺ ម៉ើ ពែ ប្រម៉ាង នែ ម៉ើ រៀន៖ “ហៃ ហន់ចា វវ៉ូវ វវ៉ះ ឡើ ហួន ហឹ ត្រិញ”។ † ៣:២២ ប្រម៉ាង ហ៊ែប្រើ ពន់ឋើម ម៉ើ ខៀន ជុ “ប៉ាគ់ ដើ ង៉ាយ ទឺ”។ ‡ ៣:២៤ ជែរូប៊ីន នែ ម៉ើ ឞាវ គ្រែដៃ ប៉ាគ់ទឺ។ ម៉ើ ចាំ ញ៉ាម រ៉ាះ គ្រែដៃ ណគ់ អង់ង៉ាយ ឡើ ចាគ់ តៃ ឋាំ។