សំឞ៊ុត ទី បារ យ៉ាគ់ ប៉ូល ឡើ ខៀន ឈូន ពយ៉ៃ ហឹ យ៉ាគ់ ធីម៉ូធែ
២ យ៉ាគ់ ធីម៉ូធែ
តើម ព្រចួត ប្រម៉ាង
យ៉ាគ់ ប៉ូល ឡើ ខៀន សំឞ៊ុត ទី បារ ឈូន ដើ យ៉ាគ់ ធីម៉ូធែ ទឹង ណាគ់ ឡើ គូ ឃុក ហឹ មួង រ៉ូម (១.៨; ២.៩)។ ទឹង អ៊ែ ចនិះ ណគ ឡើ បើម ប៉ាគ់ ឡើ គូ មូយ រ៉ា យ៉ាក់ បូវ ណគ អើន ឡើយ ម៉ើ តាក់ ណគ (១.១៥; ៤.១០, ១៦)វ៉ិះ ឌិវ យ៉ាគ់ លូកា ឡើ គូ ប៊ឹង ណគ (៤.១១)។ ប៊ឹង អ៊ែ ឡើ ណោះ រៀន កាន ញិវ កើត ណគ ឡើ ប៊ឹះ ខណាត ឡើយ (៤.៦)អ៊ែ ឡើ ឡា យ៉ាគ់ ធីម៉ូធែ លំដក់ ដ្រិះៗ ហឹ ណគ ទឹង តៃ ដាន់ ប៊ឹះ ញ៉ាម ខៃ កយឺវ អំមឺ ឆឈុយ អំម៉ឹះ (៤.៩, ២១)។
តគ់ យ៉ាគ់ ប៉ូល ឡើ ខៀន សំឞ៊ុត ទី បារ ឡើ ញឹម ក្លើម ក្លាក ព្រតឹះ ព្រនែ គ្រែដៃ កន់ដ្រាគ់ យ៉ាក់ ឡើ តៃ យ៉ាគ់ ធីម៉ូធែ ឡើ ចាប់ មឹង គ្រែដៃ យែស៊ូ ទុត ឝ៉្រឹត (១.៥) ដើម ឡើ ងុញ ពញឹម ក្លើម ណគ។ យ៉ាគ់ ប៉ូល ឡើ ណោះ រៀន ណគ់ មែ ម៉ើ ពហាយ កាន ចាគ់ តើម ប៊ឹង គ្រែដៃ យែស៊ូ តង មន់ជូល កាន ធុក ញ៉ាក ដើម កាន មន់ផម៉ាត តំឞាប ប៉ាគ់ គែង ដិ។ យ៉ាគ់ ប៉ូល ឡើ ព្រតូវ ច្រូវ យ៉ាគ់ ធីម៉ូធែ អាំ លំពង់ហៀន កាន ឡើ ហៀន តើម ប៊ឹង ណគ អាំ លំណោះ ពង់អិញ ពង់អួញ ទឹង កាន ធុក ញ៉ាក់ ប៉ាគ់ ដើ ណគ ទឺ ឞាល់ តហាន ឡើ ចនិះ ចាគ់ បឹ ឡើ អ្រយ៉ាវ ព្រឆាំង ដើម បឹ ឡើ គូលី (២.១-៦)។ ណគ ឡើ ព្រតូវ ច្រូវ យ៉ាគ់ ធីម៉ូធែ អាំ លំវៀរ កាន ចជែ ឆ្រឡិ ឆ្រលួគ ដើម កាន ចជែ កស៊ុត កញ៉ាក់ តៃ ឡើ ឌូរ វ៉ារ់ ញឹះ តៃ ឡើ ប៊ិច ខា (២.១៤, ១៦, ២៣-២៤)ណគ់ ខាក់ៗ នែ លំត្រ បើម អន់ណាវ តាម ប្រម៉ាង គ្រែដៃ ណគ ឡើ ហៀន ដើម ចាប់ អាំ ឝ៉្រឹតៗ (៣.១៤)។ ពឹម គ្រែដៃ នែ ឡើ ហង់ឝ៉ាវ តើម ប៊ឹង ណាគ់ ឡើ កិៗ ពន់ឋើម ឡើយ (៣.១៥)។ តគ់ ព្រឡូចៗ សំឞ៊ុត ទី បារ នែ យ៉ាគ់ ប៉ូល ឡើ ពប៉ច កាន ធុក ញ៉ាក ណគ ឡើ ជូល (៤.៦-១៧)ដើម ឡើ ព្រតឹះ ព្រនែ គ្រែដៃ កន់ដ្រាគ់ ឡើ ប៉ូរ ណគ (៤.១៨)។
កាន ប៉ិន អង់កឹលៗ ទឹង ពឹម យ៉ាគ់ ធីម៉ូធែ ទី បារ
កាន ពន់តើម ប្រម៉ាង (១.១-២)
យ៉ាគ់ ប៉ូល ឡើ ពញឹម ក្លើម យ៉ាគ់ ធីម៉ូធែ (១.៣-១៨)
កាន ពង់អិញ ពង់អួញ ទឹង កាន ធុក ញ៉ាក (២.១-១៣)
យ៉ាគ់ ប៉ូល ឡើ ព្រតូវ ថាន់ យ៉ាគ់ ធីម៉ូធែ កាន អើន ដិ អន់ដិ (២.១៤-២៦)
កាន លំកើត ហឹ ព្រឡូច អន់ទុន (៣.១-៩)
យ៉ាគ់ ប៉ូល ឡើ ព្រតូវ ឡឹះ យ៉ាគ់ ធីម៉ូធែ ប៉ាគ់ ង៉ាយ លំបើម ទឹង កាន ធុក ញ៉ាក (៣.១០—៤.៥)
យ៉ាគ់ ប៉ូល ឡើ ប៉ច កាន ឡើ កើត ដើ ណគ (៤.៦-១៨)
កាន ព្រតូវ ថាន់ តគ់ ព្រឡូច (៤.១៩-២២)
១
យ៉ាគ់ ប៉ូល ឡើ តង៉ា ឡា យ៉ាគ់ ធីម៉ូធែ
១ អៃ នែ ប៉ូល អបើម កឡា ពចាំ កាន គ្រែដៃ គ្រិះ យែស៊ូ តាម ប្រម៉ើត គ្រែដៃ។ គ្រែដៃ ឡើ ប៉្រៃ អំពហាយ កាន ញិវ ណគ់ គ្រែដៃ ឡើ ខណាត ដើ មែ ម៉ើ មឹង អ៊ីង គ្រែដៃ គ្រិះ យែស៊ូ។ ២ អផាក(ពយ៉ៃ) សំឞ៊ុត នែ ដើ ហៃ ធីម៉ូធែ អើយ ហបើម ឞាល់ កួន ប្រម៉ើត អៃ។ ឡា គ្រែដៃ បើគ ដើម គ្រែដៃ គ្រិះ យែស៊ូ ឡើ កន់ដ្រាគ់ ង៉ាយ លំអាំ កាន ចាគ់ ដើ ហៃ លំស្រុស្រៀត បៀត ហៃ ដើម លំអាំ កាន ឆនឹម ហន់ណាំង ដើ ហៃ ដិ។
យ៉ាគ់ ប៉ូល ឡើ ពញឹម ក្លើម យ៉ាគ់ ធីម៉ូធែ
៣ អៃ អព្រតឹះ ព្រនែ គ្រែដៃ ណគ់ អៃ អអៀល បឹះ ដើ ចនិះ ចាគ់ ឆនឹម ហន់ណាំង ប៉ាគ់ ម៉ិ យ៉ាគ់ អៃ ពន់ឋើម ទឺ។ អព្រតឹះ ព្រនែ គ្រែដៃ ត្រំ អអ៊ឺរ ដាំង ណគ តង៉ៃ ដើម មាំង ដឹប អចនិះ ហឹ ហៃ អន់សច ដិ។ ៤ អៃ អចនិះ ហឹ ហៃ ទឹង អតៃ ហលូះ ដាក ម៉ាត់ អ៊ែ អងុញ អន់តៃ ឡឹះ អន់ណាវ ហៃ ម៉ៃៗ បក់ អន់ញឹម ក្លើម ក្លាក ទុត ខាក់។ ៥ អៃ អចនិះ ហឹ ហៃ ហចាប់ មឹង ម៉ាត់ ម៉ាត កាន គ្រែដៃ គ្រិះ យែស៊ូ។ យ៉ាគ់ អ៊ី ហៃ លូអ៊ីះ ដើម មែគ ហៃ អើនីះ អំប្រា ចាប់ អន់នួរ ហៃ ណិះៗ នែ អៃ អណោះ ហឡាក់ រៀន ហៃ ហចាប់ មឹង កាន គ្រែដៃ គ្រិះ យែស៊ូ ប៉ាគ់ ដើ អំប្រា ទឺ។ ៦ ញ៉ន ប៉ាគ់ អ៊ែ ឡើយ អៃ អពនិះ ហៃ ណគ់ អន់ណាំ * គ្រែដៃ ឡើ អាំ ដើ ហៃ ទឹង អអ៊ឺរ ដាំង គ្រែដៃ ជុ ទី ពឺង ហៃ ហន់ខំ យួរ អាំ ខាក់ អន់ណាំ នែ ញ៉ង អាំ លំប៉ាត់។ ៧ យ៉ាក់ គ្រែដៃ ឡើ អាំ ផវ យ៉ាង ណគ ដើ ង៉ាយ ផវ យ៉ាង អ៊ែ ឡើ អាំ អ៊ឺម ង៉ាយ ងន់ឌូង អៀម ឡើ បើម អាំ ង៉ាយ ប៊ិច ពន់ដ្រិញ ពឹត កាន គ្រែដៃ ប៊ិច ប្រម៉ើត ដើម តៃ បើម តាម ចនិះ ង៉ើ កឡឹ។ ៨ ប៉ាគ់ ពអ៊ែ ញ៉ង ហកម៉ាវ អ៊ឺម ហំប៉ច កាន គ្រែដៃ ឡើ កន់ដ្រាគ់ ង៉ាយ លឺ ហន់កម៉ាវ ដើ អៃ អគូ ឃុក ញ៉ន ដើ ណគ។ សរ៉ើម ហន់ធុក ញ៉ាក ប៉ាគ់ ដើ អៃ ទឺ ញ៉ន ដើ កាន ចាគ់ តើម ប៊ឹង គ្រែដៃ តាម លញ៉ាគ់ ពន់ដ្រិញ គ្រែដៃ ឡើ អាំ ដើ ហៃ។ ៩ គ្រែដៃ នែ ឡើយ ឡើ ហវ៉ាត់ ង៉ាយ ដើម ឡើ កឡូវ ង៉ាយ អាំ ងំបើម ប៉ាសាសុន ចាគ់ លួង ណគ កឡឹ។ គ្រែដៃ ឡើ ហវ៉ាត់ ង៉ាយ តៃ ត្រ ញ៉ន ដើ កាន ចាគ់ ង៉ាយ ង៉ើ បើម ឡើ ហវ៉ាត់ ង៉ាយ ញ៉ន ដើ ឡើ ត្រ តាម ប៉ាគ់ ឡើ ទែង អន់នួរ ឡើយ ដើម ឡើ ត្រ តាម កាន ស្រុស្រៀត ម៉ើត ណគ់ គ្រែដៃ ឡើ អាំ ដើ ង៉ាយ តាម លញ៉ាគ់ គ្រែដៃ គ្រិះ យែស៊ូ។ កាន នែ ណគ ឡើ ទែង អន់នួរ ឡើយ ញឹះ តៃ ដាន់ កើត ឡាង ប្រិះ ឡាង គ្រែ អំម៉ឹះ។ ១០ ណិះៗ នែ គ្រែដៃ ឡើ ពដៃ កាន ស្រុស្រៀត ប្រម៉ើត ណគ ដើ ង៉ាយ តាម លញ៉ាគ់ គ្រែដៃ គ្រិះ យែស៊ូ ឡើ ទឺះ ទិ ឡាង ប្រិះ នែ បក់ ឡើ ហវ៉ាត់ ង៉ាយ។ គ្រែដៃ គ្រិះ ឡើ បើម អាំ កាន គែត ឡើ ឆង៉ាត់ យ៉ាវ ដើម ឡើ ពដៃ ដើ ង៉ាយ អាំ ងន់ណោះ កាន ញិវ ឡូច អន់សច តាម លញ៉ាគ់ កាន ចាគ់ តើម ប៊ឹង គ្រែដៃ។
១១ គ្រែដៃ ឡើ រ៉ើះ អៃ អបើម កឡា ពចាំ កាន ឡើ ប៉្រៃ អពហាយ កាន ចាគ់ តើម ប៊ឹង គ្រែដៃ ដើម អពង់ហៀន បូវ ដិ។ ១២ ញ៉ន ដើ អ៊ែ ឡើយ អ៊ែ អធុក ញ៉ាក ប៉ាក់ ម៉ង ញឹះ ឞាល់ នែ †ទុត ឞាល់ នែ ណាគ់ តៃ អកម៉ាវ យ៉ាក់ អហង់ឝ៉ាវ ហឡាក់ៗ គ្រែដៃ គ្រិះ យែស៊ូ ណគ់ អៃ អចាប់ មឹង នែ អណោះ ហឡាក់ រៀន ណគ លំដូវ ចវ៉ាន់ ជុ ណគ់ អង់ង៉ាយៗ អៃ អហអ៊ឹន មឹង ទឹង ណគ ‡ឋា ដើ លំប៊ឹះ តង៉ៃ ណគ លំទឺះ ទិ ឡាង ប្រិះ ទឺ។
១៣ ហឹ ហំបើម ត្រួយ ប្រម៉ាង ដាវ ណគ់ ហៃ ហដុង តើម ប៊ឹង អៃ នែ ហំចាប់ មឹង ដឌែ ដើម ហំម៉ើត បូវ ញ៉ន ដើ ហតូយ គ្រែដៃ គ្រិះ យែស៊ូ។ ១៤ ញ៉ន ផវ យ៉ាង ចាគ់ លួង គ្រែដៃ ឡើ គូ ប៊ឹង ង៉ាយ លំប៉ូរ ហៃ អ៊ែ ហន់ចវ៉ាន់ ជុ ណគ់ កាន ចាគ់ គ្រែដៃ ឡើ ហអ៊ឹន មឹង ដើ ហៃ។
១៥ ហៃ ហណោះ ឡើយ រៀន លែក ដើ បូវ មែ ម៉ើ ចាប់ គ្រែដៃ យែស៊ូ ទឹង ស្រុក អាស៊ី ម៉ើ តាក់ អៃ ទឹង បូវ មែ អ៊ែ ឡើ ប៊ិច ប៉ាគ់ ឡើ យ៉ាគ់ ភីឝែឡូះ អំប្រា យ៉ាគ់ ហ៊ែរម៉ូឝែន។ ១៦ “ឡា គ្រែដៃ កន់ដ្រាគ់ ហំពដៃ កាន ស្រុស្រៀត ដើ ក្រាន យ៉ាគ់ អូនែស៊ិផូ យ៉ាក់ ណគ ឡើ ដក់ ពញឹម ក្លើម ក្លាក អៃ ឆិញៗ ទុត អគូ ទិ ឃុក ណាគ់ តៃ ឡើ កម៉ាវ អ៊ឺម ឡើ ដក់ ហឹ អៃ។ ១៧ តៃ ត្រ ឌិវ អិះ អ៊ឺម តគ់ ឡើ ប៊ឹះ ហឹ មួង រ៉ូម ឡើ ខំ សាត ដាំង អៃ ឋា ដើ តៃ”។
១៨ “ឡា គ្រែដៃ កន់ដ្រាគ់ ហន់ស្រុស្រៀត ណគ តគ់ តង៉ៃ ហៃ ហន់ទឺះ”។ យ៉ាគ់ ធីម៉ូធែ ហៃ ហណោះ ហឡាក់ ឡើយ ទឹង ណាគ់ អគូ ហឹ មួង អ៊ែភែសូ យ៉ាគ់ អូនែស៊ិផូ ឡើ ប៉ូរ អៃ ទុត អើន។
* ១:៦ អន់ណាំ នែ គ្រែដៃ ឡើ អាំ តៃ ផវ យ៉ាង ត្រ អ៊ឺម រ៉ាះ អំបាះ។ † ១:១២ យ៉ាគ់ ប៉ូល ឡើ ធុក ញ៉ាក ញ៉ន ដើ ឡើ គូ ទឹង ឃុក។ ‡ ១:១២ “អៃ អហអ៊ឹន មឹង ដើ ណគ” លឺ “ណគ ឡើ ហអ៊ឹន មឹង ដើ អៃ” លែក បារ នែ ត្រ ប៉ាគ់ ទឺ។