៧
គ្រែដៃ ឡើ បើម អន់នៀម ក៝ត ណាយ តហាន រ៉ូមាំង
(ម៉ាថាយ ៨.៥-១៣)
១ ប៊្លី គ្រែដៃ យែស៊ូ ឡើ ពង់ហៀន មែ ក្លាង ស្រ៊ុក លែវ ឡើយ អ៊ែ ឡើ ដក់ ហឹ មួង កាផារនុំ អន់ណាវ។ ២ ទឹង មួង អ៊ែ ឡើ ប៊ិច ឞយ ប្រម៉ើត យ៉ាគ់ ណាយ តហាន រ៉ូម * មូយ រ៉ា ឡើ ឈិ ទុត ម៉ៃ ស្រឹ លន់គែត។ ៣ ទឹង ឡើ ដុង ម៉ើ ចជែ កាន គ្រែដៃ យែស៊ូ ឡើ ប៉្រៃ ប្រយ មែ ទិះ ក្រាគ់ អន់នឺ រ៉ា ទឹង សុនសាត យូដា មន់ដក់ ច្រា ឡា គ្រែដៃ យែស៊ូ លំដក់ ពនៀម ឞយ ណគ។ ៤ ម៉ើ ដក់ ប៊ឹះ តគ់ អ៊ែ ម៉ើ ឡា ឡូម គ្រែដៃ យែស៊ូ រៀន៖ «ណាយ តហាន អ៊ិន ឡើ បនឹះ ចាគ់ ហណោះ ឡា ដើវ អុះ ឃឺ ហន់ស្រុស្រៀត ណគ ៥ យ៉ាក់ ណគ ឡើ ម៉ើត ដើ សុនសាត ង៉ាយ ដើម ឡើ អាំ លៀន ដើ ញ៉ា ញ៉ើ បើម រ៉ូង ពស៊ុំ ដិ ពន់ឋើម»។
៦ អ៊ែ គ្រែដៃ យែស៊ូ ឡើ ជឹ តូយ ប្រយ មែ។ ម៉ើ ជឹ ដៀប ប៊ឹះ ហន់ណាម ឡើយ អ៊ែ យ៉ាគ់ ណាយ តហាន រ៉ូមាំង ឡើ ប៉្រៃ បូវ ប៊ែង ណគ ដក់ ហាយ ដើ គ្រែដៃ យែស៊ូ រៀន៖ «ឡា យ៉ាគ់ កន់ដ្រាគ់ អើយ! ណាយ តហាន ឡើ ប៉្រៃ ញ៉ា ដក់ ហាយ ដើ ហៃ រៀន “ញ៉ង ហដក់ តំប៉ាប ចាក់ អ៊ឺម ឃឺ អ៊ឺម ញឹះ ឌិត ហៃ ហំមឹត ហន់ណាម ណគ †”។ ៧ ប៉ាគ់ អ៊ែ ឡើយ ណគ កឡឹ ឡើ ឃឹត រៀន តៃ លន់ឃឺ អ៊ឺម លំដក់ ហឹ ហៃ។ វ៉ិះ ហំម៉ាង មូយ អំម៉ាង ប៊ឹង ណិះ ឡើយ អ៊ែ ឆនិ ឞយ ណគ លំនៀម។ ៨ យ៉ាក់ ណគ នែ ឡើ គូ ក្រូម អាតណាត ណាយ ប៉ាគ់ទឺ ដើម ឡើ ប៊ិច កួន តហាន អើន ម៉ើ គូ កន់ដ្រូម ណគ អន់ណាវ។ ប៉ាគ់ ឡើ ប៉្រៃ បឹ អន់នែ “ដក់” ឡើ ដក់ ប្រយ ប៉ាគ់ ឡើ ប៉្រៃ បឹ អន់នែ “ជឹ” ឡើ ជឹ ប្រយ។ ប៉ាគ់ ឡើ ប៉្រៃ ក៝ត ណគ បើម កាន អង់ង៉ាយ ឡើ បើម ប្រយ (ណគ ឡើ ណោះ ឡើយ ហៃ ហប៊ិច អាតណាត ប៉ាគ់ ហំប៉្រៃ ឞយ ណគ លំនៀម លំនៀម ឡើយ)»។‡ ៩ គ្រែដៃ យែស៊ូ ឡើ ដុង បូវ ប៊ែង យ៉ាគ់ ណាយ តហាន ម៉ើ ម៉ាង ប៉ាគ់ អ៊ែ អ៊ែ ឡើ ញ៉ម ខាក់ៗ ប្រយ ដើ ណាយ តហាន។ ឡើ ហវីវ ពហាយ ដើ មែ ក្លាង ស្រ៊ុក ម៉ើ តូយ ណគ ឡើ ព្រតឹះ ព្រនែ ណាយ តហាន រៀន៖ «អៃ អង់ហាយ ដើ វែ លែក រ៉ា រៀន ទុត ទឹង ពធែត អ៊ីស្រាអ៊ែល អៃ ណាគ់ តៃ អតៃ អ៊ឺម បនឹះ ម៉ើ មឹង អៃ ឞាល់ នែ»។ ១០ តគ់ បូវ ប៊ែង ណាយ តហាន ម៉ើ ជឹ ហឹ ហន់ណាម ម៉ើ តៃ បឹ ឡើ ឈិ ឡើ នៀម ឡើយ។
គ្រែដៃ យែស៊ូ ឡើ ពញិវ កួន កឡ យ៉ាគ់ ម៉ិ យូ កម៉ាយ
១១ ប៊្លី អ៊ែ អន់ណាវ គ្រែដៃ យែស៊ូ ឡើ ដក់ ហឹ ស៊្រុក លមូយ ម៉ើ ជុ ស្រ៊ុក ណាអ៊ីន។ មែ លុកស៊ិក ដើម មែ ក្លាង ស្រ៊ុក ទុត អើន ម៉ើ ដក់ តូយ ណគ ប៉ាគ់ទឺ។ ១២ ទឹង គ្រែដៃ យែស៊ូ ដៀប លំប៊ឹះ ឝឡោះ ដ្រក ស្រ៊ុក ឡើ តៃ ប្រយ មែ ម៉ើ ទូង កយ៉ក់ មន់ដក់ ចះ បនឹះ ទឹង ស្រ៊ុក ទុត អើន ម៉ើ តូយ មែ ដក់ ចះ កយ៉ក់។ បនឹះ ឡើ គែត អ៊ែ កួន កឡ ម៉ិ យូ កម៉ាយ ឡើ ប៊ិច កួន វ៉ិះ ឌិវ មូយ អិះ ឡើយ។ ១៣ ហំប៊្រុះ គ្រែដៃ យែស៊ូ § ឡើ តៃ ម៉ិ យូ កម៉ាយ ឡើ ស្រុស្រៀត ណគ ទុត ខាក់ អ៊ែ ឡើ ហាយ ដើ ណគ រៀន៖ «ញ៉ង ហញឺម យ៉ាវ កួន ហៃ!»។ ១៤ អ៊ែ គ្រែដៃ យែស៊ូ ឡើ ដក់ ប៊ឹះ តគ់ មែ ឡើ ជុ ទី ពឺង ឝ្រែ ត្រនូង កយ៉ក់ ណគ់ មែ ម៉ើ ទូង កយ៉ក់ ម៉ើ ជឹង ប្រយ។ ឡើ ម៉ាង ដើ បឹ ឡើ គែត រៀន៖ «អើយ ម៉ន ហន់ឌឹក ហំមិញ!»។ ១៥ ហំប៊្រុះ ដើ អ៊ែ បឹ ឡើ គែត ឡើ ឌឹក ដ្រូម ចជែ មម៉ាង ប្រយ។ ប៊្លី អ៊ែ គ្រែដៃ យែស៊ូ ឡើ ឈូន បឹ កឡ អ៊ែ ហឹ មែគ ណគ កឡឹ។ ១៦ លែក ដើ បូវ ម៉ើ ឌូង ទុត ខាក់ ដើម ម៉ើ ព្រតឹះ ព្រនែ គ្រែដៃ ម៉ើ រៀន៖ «ប៊ិច មែ កឡា ឈូន ប្រម៉ាង គ្រែដៃ មូយ រ៉ា ឡើ ទិះ ឡើ ប៊ឹះ ហឹ ង៉ាយ នែ គ្រែដៃ ឡើ ទឺះ ប៉ូរ ប៉ាសាសុន ណគ ឡើយ»។ ១៧ ម៉ើ ចជែ កាន ឆង៉ាត់ គ្រែដៃ យែស៊ូ ឡើ បើម អ៊ែ ម៉ើ ដុង ប៊ិង ស្រុក មែ យូដា ដើម បុ ស្រ៊ុក មែ បរ អ៊ែ។
គ្រែដៃ យែស៊ូ ឡើ ព្រតឹះ ព្រនែ យ៉ាគ់ យ៉ូហាន
(ម៉ាថាយ ១១.២-១៩)
១៨ បូវ លុកស៊ិក ម៉ើ ដក់ ពហាយ ដើ ណាយឃូ មែ ម៉ាត់ ណគ យ៉ាគ់ យ៉ូហាន លែក ដើ កាន ង៉ាន គ្រែដៃ យែស៊ូ ឡើ បើម។ អ៊ែ ឡើ កឡូវ ប្រយ លុកស៊ិក ណគ បារ រ៉ា ឡើ ប៉្រៃ មន់ដក់ ហឹ ណគ យ៉ាក់ ណគ កឡឹ ឡើ គូ ហឹ ឃុក។ ១៩ អ៊ែ ឡើ ប៉្រៃ អំប្រា ដក់ តង៉ា គ្រែដៃ យែស៊ូ រៀន៖ «ហៃ នែ ឡើយ ឡះ ហគ្រែដៃ គ្រិះ លំត្រ ប៊ឹះ ទិ នែ ណគ់ ញ៉ា ញ៉ើ ចាំ លឺ ណាគ់ ញន់ចាំ ឝ្លាំង បឹ មូយ រ៉ា អន់ណាវ?»។ ២០ អំប្រា ដក់ ប៊ឹះ តគ់ អ៊ែ អំប្រា តង៉ា គ្រែដៃ យែស៊ូ រៀន៖ «យ៉ាគ់ យ៉ូហាន ឡើ តម៉ូច ដាក ឡើ ប៉្រៃ ញឺ ញ៉ើ ដក់ តង៉ា ហៃ “ហៃ ឡើយ ឡះ ហគ្រែដៃ គ្រិះ ឡើ ត្រ ហប៊ឹះ ទិ នែ ណគ់ ញ៉ា ញ៉ើ ចាំ លឺ ញន់ចាំ ឝ្លាំង បឹ មូយ រ៉ា អន់ណាវ?”»។ ២១ ប៊ឹង អ៊ែ គ្រែដៃ យែស៊ូ ឡើ បើម អន់នៀម បនឹះ ទុត អើន ឆនិ ដិ អន់ដិ ណគ់ មែ អរ៉ាក់ មឹត ម៉ើ នៀម មែ ម៉ើ សូត ម៉ាត់ ម៉ើ ត្រប៉ៃ ប៉ាគ់ទឺ។ ២២ អ៊ែ គ្រែដៃ យែស៊ូ ឡើ ត្រណើវ អំប្រា រៀន៖ «សប្រា លន់ជឹ ហាយ ដើ យ៉ាគ់ យ៉ូហាន ណគ់ កាន អង់ង៉ាយ សប្រា តៃ ដើម សប្រា ដុង ប៉ាគ់ បនឹះ សូត ណាគ់ ម៉ើ ត្រប៉ៃ បនឹះ កន់ចក ម៉ើ ដក់ ដូវ បនឹះ ស៊ិត ស៊ូត ណាគ់ ម៉ើ នៀម បនឹះ ទុង ចង់ហៀង ណាគ់ ដុង បនឹះ គែត ណាគ់ ញិវ ឡឹះ អ៊ែ ណគ់ មែ ម៉ើ ធុក ញ៉ាក ម៉ើ ដុង កាន ចាគ់ តើម ប៊ឹង គ្រែដៃ ២៣ មែ ង៉ាយ តៃ ម៉ើ តាក់ កាន ចាប់ មឹង អៃ មែ អ៊ែ ឡើយ មន់ហ្រនុក ហ្រវ៉ាក»។
២៤ ទឹង អំប្រា ជឹ ហឹ យ៉ាគ់ យ៉ូហាន ក្លើច ឡើយ តៃ នែ គ្រែដៃ យែស៊ូ ឡើ តង៉ា មែ ប៉ាសាសុន កាន យ៉ាគ់ យ៉ូហាន ឡើ រៀន៖ «ទឹង ខៃ ឡៃ អន់នួរ វ៉ើ ដក់ ឝ្លាំង អង់ង៉ាយ ហឹ ត្រិញ ក្លៀវៗ? វ៉ើ ដក់ ឝ្លាំង តើម ត្រាង កយឺវ ឡើ ពឹក ឡះ? ២៥ វែ វ៉ើ ដក់ ឝ្លាំង អង់ង៉ាយ ហឹ អ៊ែ? វ៉ើ ដក់ ឝ្លាំង បឹ ឡើ ត្រទ្រូប ហហក កដាង ស៊ុត អាវ ស៊ុត ឡះ? ណគ់ មែ ម៉ើ ទ្រូប ហក កដាង ស៊ុត អាវ ស៊ុត ម៉ើ ប៊ិច បាក់ ម៉ើ ចង់ ញឹម ចា ញឹម ញឹះ ឞាល់ ចូវ សវិត *មែ អ៊ែ ម៉ើ គូ ហឹ ហន់ណាម សឋិច ហវ៉ៃ! ២៦ វ៉ើ ដក់ ឝ្លាំង អង់ង៉ាយ ដឹះ ហឹ អ៊ែ? វ៉ើ ដក់ ឝ្លាំង កឡា ឈូន ប្រម៉ាង គ្រែដៃ ឡះ? ត្រ ឡើយ! អៃ អង់ហាយ ដើ វែ រៀន យ៉ាគ់ ហង់អ៊ែ ឡើ ខាក់ ជឺរ កឡា ឈូន ប្រម៉ាង គ្រែដៃ ឡឹះ អន់ណាវ។ ២៧ យ៉ាក់ កាន យ៉ាគ់ យ៉ូហាន នែ ឡើយ ម៉ើ ខៀន ជុ ទឹង ពឹម គ្រែដៃ រៀន “អៃ អប៉្រៃ ណគ លំដក់ ពហាយ ដើ បូវ អន់នួរ ហៃ ហំប៊ឹះ ណគ លំព្រនៀម ពចាគ់ † ទ្រូង អន់នួរ ដើ ហៃ”។ ២៨ អៃ អង់ហាយ ដើ វែ រៀន យ៉ាគ់ យ៉ូហាន ឡើ ខាក់ ជឺរ លែក ដើ បនឹះ ម៉ើ កើត ទិ ឡាង ប្រិះ នែ ហាក់ ណគ់ មែ ម៉ើ កិ ជឺរ ទឹង បូវ គ្រែដៃ កន់ដ្រាគ់ ឡើ ពែក ប៉ាក់ ណគ់ មែ អ៊ែ ម៉ើ ខាក់ ជឺរ យ៉ូហាន អន់ណាវ»។
២៩ «លែក ដើ មែ ក្លាង ស្រ៊ុក ដើម មែ កាគ់ លៀន ម៉ើ ដូវ ចង់ហៀង យ៉ាគ់ យ៉ូហាន តម៉ូច ដាក អ៊ែ ម៉ើ បើម ឞ៊ុន ម៉ូច ដាក ប៊ឹង ណគ បក់ បនឹះ មន់ណោះ ហឝ៉ាវ គ្រែដៃ ឡើ ចាគ់ ទឹង ត្រ ម៉ាត់ ម៉ាត។ ៣០ ណគ់ ដើ មែ ផារីស៊ី ដើម បូវ មែ ពង់ហៀន ចឞាប់ ម៉ើ ដ្រើះ តាក់ លែក ដើ កាន គ្រែដៃ ឡើ ទែង ដើ មែ មន់បើម យ៉ាក់ តៃ ម៉ើ ឌី មឹត ឞ៊ុន ម៉ូច ដាក ប៊ឹង យ៉ាគ់ យ៉ូហាន»។
៣១ អ៊ែ គ្រែដៃ យែស៊ូ ឡើ ហាយ អន់ណាវ រៀន៖ «ប៊ឹង ង៉ាយ អំព្រឌីវ បនឹះ ប៉ាង អន់នែ? ណគ់ មែ នែ អំព្រឌីវ ប៊ឹង បនឹះ ប៉ាគ់ ង៉ាយ វ៉ាះ លំត្រ? ៣២ អំព្រឌីវ ប៊ឹង មែ អង់គ្លែត ម៉ើ ដ្រូម កំប្រក់ ទឹង បយឺង ម៉ើ ច្រម៉ាន ត្រឌីវ មែ សគ្រែក រៀន “ញ៉ើ ឝ៉ោះ ឝ៉ង ជីង ‡ ណាគ់ តៃ វ៉ើ រាំ ញ៉ើ ញឺម បយ៉ុះ បយ៉ាល់ ណាគ់ តៃ វ៉ើ ឌី លូះ ដាក ម៉ាត់”។ ៣៣ ប៉ាគ់ អ៊ែ ទឺ ឡើយ ដើ យ៉ាគ់ យ៉ូហាន តម៉ូច ដាក ឡើ ប៊ឹះ ទិ នែ ឡើ អឹត ចង់ ចា ដើម តវែ តៃ ឡើ ញែត អ៊ែ វ៉ើ រៀន “អរ៉ាក់ ឡើ មឹត ទឹង ណគ”។ ៣៤ អ៊ែ ណគ់ កួន បនឹះ អន់ណាវ ឡើ ប៊ឹះ ទិ នែ ណគ ឡើ ញញែត ចចង់ ប៉ាគ់ ពអ៊ែ វែ ណាគ់ តៃ វ៉ើ ឡាប់ ឡង ណគ វ៉ើ រៀន “នែ វន់ឝ្លាំង បឹ អន់នែ ឡើ ក្រហូ សូប ដើម ឡើ ពន់តក ប៊ឹង មែ កាគ់ លៀន ដឹប ប៊ឹង មែ បនឹះ ប៊ិច ឞាប ដិ”។ ៣៥ ហាក់ លែក ដើ មែ ម៉ើ បើម ត្រួយ ហ្រឡិច គ្រែដៃ ម៉ើ ពដៃ រៀន ហ្រឡិច គ្រែដៃ ឡើ ដាវ ម៉ាត់ ម៉ាត»។
កទ្រី ឡើ ប៊ិច ឞាប ឡើ ហ៊ែង ណាំហម ប៊ឹង ឈឹង គ្រែដៃ យែស៊ូ
៣៦ ប៊ិច មែ ផារីស៊ី មូយ រ៉ា ឡើ ច្រា គ្រែដៃ យែស៊ូ ដក់ ចង់ ចា ហឹ ហន់ណាម ណគ អ៊ែ គ្រែដៃ យែស៊ូ ឡើ មឹត ដ្រូម ចង់ ម៉ាត អរែង ប៊ឹង ណគ។ ៣៧ ទឹង មួង អ៊ែ ប៊ិច កទ្រី មូយ រ៉ា តៃ ឡើ ស៊ីត ឡើ ប៊ិច ឞាប ឡើ ដុង គ្រែដៃ យែស៊ូ ឡើ ដក់ ចង់ ហឹ ហន់ណាម បឹ ផារីស៊ី អ៊ែ ឡើ ដក់ យ៉ាវ ឡើ តៀត ណាំហម មូយ កង់គែវ § ៣៨ ឡើ ឆុង តៃ កណង គ្រែដៃ យែស៊ូ ដៀក ឈឹង ណគ អ៊ែ ឡើ ដ្រូម ញឺម តូវ ឡើ លូះ ដាក ម៉ាត់ ញឹះ ឡើ ត្រដាក ឈឹង គ្រែដៃ យែស៊ូ ប៊្លី អ៊ែ ឡើ ឈូត ឈឹង ដើ សក់ ឡើ មុក ដិ ឡើ ឈូត ដិ ឈឹង គ្រែដៃ យែស៊ូ ប៊្លី អ៊ែ ឡើ ហ៊ែង ណាំហម គ្លឹម ដិ ពឺង អ៊ែ។ ៣៩ កន់ដ្រាគ់ ហន់ណាម ឡើ តៃ ប៉ាគ់ អ៊ែ ឡើ ឃឹត អង់ឃឹត រៀន៖ «ប៉ាគ់ បឹ អន់នែ លន់កឡា ឈូន ប្រម៉ាង គ្រែដៃ ម៉ាត់ ម៉ាត អាត លំណោះ ហឝ៉ាវ ឡើយ កទ្រី ណគ់ ឡើ ពឹត ណគ នែ ណោះ ឡើ កទ្រី ប៉ាគ់ ង៉ាយ យ៉ាក់ ឡើ កទ្រី ប៊ិច ឞាប»។ ៤០ គ្រែដៃ យែស៊ូ ឡើ ពហាយ ដើ ណគ រៀន៖ «អើយ ស៊ីម៉ូន អៃ អំប៉ចៗ កាន ព្រឌីវ មូយ ដើ ហៃ»។ ស៊ីម៉ូន ឡើ តើវ រៀន៖ «ហន់ហាយ ដឹះ យ៉ាគ់ ណាយឃូ!»។ ៤១ គ្រែដៃ យែស៊ូ ឡើ រៀន៖ «ប៊ិច បនឹះ បារ រ៉ា អំប្រា តង់ លៀន ហឹ បឹ ឡើ លមូយ បឹ មូយ រ៉ា ឡើ តង់ សើង ក្លាំ កាក់ បឹ លមូយ អន់ណាវ សើង ជិត កាក់ *។ ៤២ យ៉ាក់ តៃ អំប្រា ប៊ិច លៀន ធែន អ៊ឺម បឹ កឡា ម៉ើ តង់ ណគ ឡើ តាក់ មិៗ ដើ អំប្រា។ ប៉ាគ់ ពអ៊ែ អំប្រា បារ រ៉ា នែ បឹ អង់ង៉ាយ ឡើ ម៉ើត ជឺរ ដើ យ៉ាគ់ កឡា ប៊ិច លៀន?»។ ៤៣ ស៊ីម៉ូន ឡើ ត្រណើវ រៀន៖ «តាម អៃ អឃឹត ណគ់ បឹ ឡើ តង់ អើន អ៊ែ ឡើ ម៉ើត ជឺរ»។ គ្រែដៃ យែស៊ូ ឡើ ត្រណើវ រៀន៖ «ហត្រណើវ អ៊ិន ត្រ ឡើយ»។ ៤៤ អ៊ែ គ្រែដៃ យែស៊ូ ឡើ ហវីវ ហឹ កទ្រី ហង់អ៊ែ ឡើ ម៉ាង ហឹ ស៊ីម៉ូន រៀន៖ «ណាគ់ ហតៃ ឡះ កទ្រី អន់នែ? ហំប៊្រុះ អមឹត ទឹង ហន់ណាម ហៃ អន់ឌូ ណាគ់ តៃ ហអាំ អ៊ឺម ដាក ដើ អៃ អន់ឆះ ឈឹង ណគ់ ដើ កទ្រី នែ អន់ណាវ ឡើ ញឺម ពលូះ ដាក ម៉ាត់ ប៊ឹង ឈឹង អៃ ដើម ឡើ ឈូត ឈឹង អៃ ដើ សក់ ដិ។ ៤៥ ហៃ ញឹះ តៃ ហមុក អ៊ឺម អៃ †អ៊ែ ណគ់ ដើ កទ្រី នែ ឡើ មុក ឌែៗ ឈឹង អៃ ញឹះ តៃ ឡើ ព្រឹង តើម អៃ អប៊ឹះ អន់ឌូ។ ៤៦ ហៃ ប៊ិច អឹ ញឹះ ហន់ឡច ទូះ អៃ ដើ ពុក ណគ់ ដើ កទ្រី អន់នែ ម៉ាត់តូវ ដើ ណាំហម គ្លឹម ឡើ ហ៊ែង ប៊ឹង ឈឹង អៃ។ ៤៧ ញ៉ន ប៉ាគ់ អ៊ែ ឡើយ អហាយ ដើ ហៃ រៀន ណាង កទ្រី អន់នែ ឡើ ម៉ើត ដើ អៃ ម៉ៃៗ យ៉ាក់ គ្រែដៃ ឡើ តាក់ ឞាប ដើ ណគ ទុត អើន ឡើយ ណគ់ មែ ង៉ាយ គ្រែដៃ ឡើ តាក់ ឞាប កិៗ ណគ អ៊ែ លំម៉ើត ដើ គ្រែដៃ កិៗ ប៉ាគ់ទឺ»។ ៤៨ អ៊ែ គ្រែដៃ យែស៊ូ ឡើ ហាយ ដើ កទ្រី នែ រៀន៖ «អៃ អតាក់ ឡើយ ឞាប ហៃ»។ ៤៩ ណគ់ មែ ម៉ើ ចង់ ចា អរែង ប៊ឹង ណគ ម៉ើ ចជែ ត្រឌីវ មែ រៀន៖ «ឡើ បនឹះ ប៉ាគ់ ង៉ាយ ឋូវ បឹ អន់នែ អ៊ែ ឡើ ហាន ម៉ាង រៀន ឡើ តាក់ ឞាប បូវ ដូវ អ៊ែ ម៉ើ ក្លើច ប៉ាគ់ អ៊ិន?»។ ៥០ គ្រែដៃ យែស៊ូ ឡើ ហាយ ដើ កទ្រី ហង់អ៊ែ រៀន៖ «យ៉ាក់ ហមឹង គ្រែដៃ ឡើយ អ៊ែ ឡើ ហវ៉ាត់ ហៃ។ ហន់ជឹ ញឹម សាំង ហំមិញ យ៉ឹ!»។
* ៧:២ ណាយ តហាន រ៉ូម នែ ឡើ ប៊ិច កួន តហាន មូយ ក្លាំ រ៉ា។ † ៧:៦ មែ សុនសាត យូដា តៃ ម៉ើ ហាន អ៊ឺម មឹត ហឹ ហន់ណាម សុនសាត មែ គែង ឡើ ត្រ អ៊ឺម ខណើយ មែ។ ‡ ៧:៨ ទឹង ពឹម ឝ៉្រិក ពន់ឋើម ឡើ ប៊ិច អ៊ឺម ប្រម៉ាង ប៉ាគ់ អ៊ិន។ § ៧:១៣ ទឹង ខ នែ យ៉ាគ់ លូកា ឡើ ជុ គ្រែដៃ យែស៊ូ “ឡើ កន់ដ្រាគ់”។ * ៧:២៥ “សឋិច” មែ ប្រូវ ឡៃ មាំង ម៉ើ ជុ “ចូវ សវិត”។ † ៧:២៧ ចឝ៉ះ ទ្រូង នែ ឡើ ព្រឌីវ យ៉ូហាន ឡើ ពហាយ កាន ចាគ់ តើម ប៊ឹង គ្រែដៃ អាំ មែ ក្លាង ស៊្រុក មន់ណោះ ឡាប់ ឡង គ្រែដៃ យែស៊ូ ទឹង លំប៊ឹះ។ ‡ ៧:៣២ ទឹង ពឹម ប្រម៉ាង ឝ៉្រិក ឡៃ មាំង ម៉ើ ជុ “ញ៉ា ញ៉ើ ខូម បហវ ណាគ់ តៃ វ៉ើ រាំ” យ៉ាក់ ម៉ើ អ៊ិស្រអ៊ែល ប៊ឹង ម៉ើ ខូម បហវ ម៉ើ ខើយ រាំ។ § ៧:៣៧ កង់គែវ ម៉ើ បើម ដើ តម៉ បកៗ ឡើ ច្រណាប់ * ៧:៤១ ម៉ើ ជែរ មែ គូលី កនុង មូយ តង៉ៃ មូយ កាក់។ † ៧:៤៥ មែ សុនសាត អ៊ីស្រាអ៊ែល ប៊ឹង ម៉ើ ត្រណៃ ត្រឌីវ បូវ ម៉ើ ខើយ ប្រមុក។